FI Euroopan unionin virallinen lehti CE 70/87

(2004/C 70 E/090)

KIRJALLINEN KYSYMYS E-2344/03

esittäjä(t): Toine Manders (ELDR) komissiolle

(16. heinäkuuta 2003)

Aihe: Interreg-byrokratia

Alankomaiden Interreg-tukiasetuksessa on kohtia, jotka vaikeuttavat hallintoa tarpeettomasti. Esimerkkinä mainittakoon vaatimus, että kaikista laskuista ja palkanmaksuista on esitettävä maksutositteet, jotta tukia ylipäänsä voitaisiin myöntää. Tämä jarruttaa järjestöjen halua anoa tukia, minkä vuoksi tukipotentiaalia ei hyödynnetä täysimääräisesti.

Interreg-BMG-tuen (Benelux-Middengebied) hakeminen koetaan Alankomaissa usein raskassoutuiseksi menettelyksi: jo luonnos yksityiskohtaiseksi hankesuunnitelmaksi lopputuotteiden määrittelyineen tulee kalliiksi. Lisäksi hallinto toimii hyvin monimutkaisesti: on esitettävä todistuksia, laskuja, kopioita palkkakuiteista ja nyt vielä lisäksi maksutositteita.

Käytännössä tämä tarkoittaa, että kumppanin on joka kuukausi tarkistettava palkanmaksulistasta, ketkä ovat olleet mukana hankkeessa, ja tulostettava kyseinen lista sekä esitettävä myös maksutosite tai pankin tiliote kaikesta rahaliikenteestä. Kaikki nämä seikat löytyvät automaattisesti maksulevykkeiltä, ja ne on suhteellisen helppo löytää järjestelmästä, mutta niiden tulostaminen on hankalaa, koska listat ovat erittäin pitkiä. Asia voidaan ilmaista lyhyesti seuraavasti: vaikka kumppanin hallinto ja kirjanpito on automatisoitu, yhteisö vaatii nyt lisäksi kirjallisia tositteita/kopioita.

Lisäksi on käynyt ilmi, että erilaisten kansallisten menettelyjen ja tulkintojen vuoksi erittäin sopivat hankeideat jäävät vaille Interreg-tukea ja hukataan aivan liian paljon aikaa, koska asianmukainen koordinaatio puuttuu.

1. Onko komissio tietoinen Interreg-tukihakemuksiin liittyvästä monimutkaisesta byrokratiasta, josta esimerkkinä ovat edellä mainitut seikat?

2. Onko myös muiden jäsenvaltioiden Interreg-tukisäännöissä vastaavanlaisia byrokratiaa lisääviä määräyksiä? Jos on, millaisia?

3. Aikooko komissio ryhtyä toimenpiteisiin, jotta päästään eroon Interreg-tukien myöntämismenettelyjen tarpeettomasta byrokratiasta? Jos ei aio, miksi ei? Jos aikoo, mitä nämä toimenpiteet ovat?

4. Aikooko komissio harkita mahdollisuutta perustaa kullekin Euregio-alueelle toimivaltaisen elimen, joka koordinoisi keskitetysti hankehakemuksia, niiden käsittelyä ja niitä koskevaa päätöksentekoa?

Michel Barnier'n komission puolesta antama täydentävä vastaus

(18. marraskuuta 2003)

Euroopan aluekehitysrahastosta osarahoitettava Interreg-yhteisöaloite on rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999 (1) alainen rahoitusväline.

Varainhoitosääntöjen mukaan komissio suorittaa välimaksut korvatakseen tosiasiassa suoritetut, maksu-viranomaisten varmentamat maksut. Kuitteja, laskuja tai vastaavia kirjanpitoasiakirjoja ei vaadita lähetettäväksi komissiolle tai hallintoviranomaiselle. ”Lisäksi 38 artiklan 6 kohdan mukaan asiakirjat, jotka hallintoviranomaisen on säilytettävä komission saatavilla, voidaan säilyttää yleisesti hyväksyttyjä tietojärjestelmiä käyttäen.”

”Grensregio Vlaanderen/Neederlandin” osalta, johon sisältyy Euregio Scheldemondin ja Benelux-Midden-gebiedin alueita koskevat alaohjelmat, Vlaams Gewest on nimennyt ohjelman hallintoviranomaiseksi Antwerpenin maakunnan ja maksuviranomaiseksi Oost-Vlanderenin maakunnan. Ohjelmaa valvoo seurantakomitea, jossa hallintoviranomainen on puheenjohtajana. Seurantakomitea hyväksyi 16. joulukuuta 2002 pidetyssä kokouksessaan Handboek Administratieve Organisatie -asiakirjan, johon sisältyy kuvaus hallintojärjestelmästä ja varainhoidon valvontajärjestelmästä.

Komissio soveltaa toiminnassaan asetuksissa vahvistettuja sääntöjä, mutta se on kuitenkin pyrkinyt varmistamaan, että hallinto on käytännössä mahdollisimman yksinkertainen. Tätä tarkoitusta varten komissio on hyväksynyt tiedonannon rakennepolitiikan hallinnon yksinkertaistamisesta, selkiyttämisestä, koordinoinnista ja joustavuudesta kaudella 2002-2006 (2). Jäsenvaltioita ja alueita on kehotettu käyttämään hyväkseen kaikkia uusia säännöksiä ja suosituksia ja yksinkertaistamaan eurooppalaisten ohjelmien hallinnointia koskevat sisäiset sääntönsä ja menettelynsä.

Sen suhteen, voisiko kullakin Euregio-alueella olla yksi toimivaltainen viranomainen, komission on kunnioitettava vastuussa olevien jäsenvaltioiden, Belgian ja Alankomaiden, päätöstä perustaa Interregsuuntaviivojen 22 kohdan 2 alakohdan mukaan ”raja-aluetta koskeva ohjelma, jossa on”alaohjelmat” kutakin rajantakaista aluetta varten”. On kuitenkin huomattava, että Turnhoutissa toimiva sihteeristö on Benelux-Middengebiedin osalta ainoa viranomainen, joka keskitetysti koordinoi, käsittelee ja viimeistelee Interreg-hakemukset.

(1) EYVL L 161, 26.6.1999.

(2) C(2003)1255, 25.4.2003.